Alanya  maamärgiks on lõputult romantiline mägine poolsaar, mis lõikab linna ja selle rannad kaheks. Mäge troonivad 13. sajandil rajatud seldžukkide kindluse müürid, ülesroniva käänulise tee ääres on käsitöömüüjad, kohvikud ja baarid. Maastik ja vaated meenutavad korraga nii Prantsuse Rivierat kui Kreetat kui mida iganes.  Mäelt avaneb hingepaitav vaade valgete purjedega pikitud merele ja linnale, linnalt mitte vähem uskumatu vaade mäele, kindlustornidele, õhtutuledele.